khistorydata/jeongjo-sjw-relations huggingface dataset:
정조 22년 · 목
疏略曰恭惟列朝以來聖繼神承丕闡文敎至于孝廟以道絯爲已任精一心法卽本朝家學也我殿下資挺上聖學冠百王誠吾東方千一之會也朱子以爲孟子見得敏見得快見得聖賢大叚易做又以性之反之之說告於時君臣竊嘗推演餘意則反之之聖大有功於天下後世殆過於性之之聖蓋性之則如天之不可階而升也反之則人力奪造化雖千載之下慨然而有希望效法之意故也況以我殿下聰明睿智之質學聖有至易之訓惟殿下可以當之先正臣李珥以堯舜禹湯相傳之緖仰勉於宣廟曰道絯在上則道行於一時澤流於後世此臣所以深有望於殿下也其惓惓丹忠尙若可見臣嚮以此意陳達以爲聖上每於一念之發必法堯舜則卽一堯舜也繼之以持敬精一爲繼往聖開太平之本又以至誠無息爲持敬精一之本此皆殿下平日之所講明而服膺則無容更煩若論聖學之綱領則豈有加於此我蓋慄慓危懼常有臨深履薄之戒則及其至也篤恭而天下平而上下一於持敬則天地自位萬物自育氣無不和而四靈畢至矣又於一念初發之際審察於危微之幾常使道心爲主則及其至也中和位育之極功而與天地合其德矣惟此持敬精一之工大有關於希聖希天之學平治天下之法則一心悚然宜不容晷刻之少弛矣然從容乎天理之中則行順心安而樂意生樂意生則自住不得所謂過此以往未之或知也窮神知化德之盛也然苟無勉勉循循自不能已之工則將何以研窮萬化而爲財成輔相之道乎學問之道在志定而講究義理分明殿下自在春宮誠心典學有挽回三代之志聖志可謂已定矣聖學可謂已明矣而臨御二十餘年尙未見至治之象或於㴠養省察之方有所未盡而然歟洛閩相傳之旨以至誠無息爲主而又示之以用工甚易謂㴠養之工誠易間斷然纔覺間斷便是相續亦不必深着力欲常常惺覺莫令放失此事用力極不多只在念不念之間此爲心學至精至微之耍訣而反之之聖亦不過循此而成耳殿下固已潛心體認有所深契而已警省處益加警省朝乾夕惕至明至健則旋乾轉坤之功不出乎一念之間矣殿下希天之工無少間斷則由此以往有無疆之休矣天德王道之大成惟在至誠懇惻念念不忘可不勉哉惟殿下頻接儒臣討論經藝使兩筵侍讀之聯音韻相知洋洋淸禁則惟我元良薫陶啓發之際自有得乎聖學傳心之妙矣惟殿下念哉惟今日種種痼弊有不勝其深憂永歎者名義未肅而人志靡靖道學浸微而邪說肆行言路不開耳目壅蔽風俗日頹廉防益壞一世之奢靡極熾而財用罄竭生民之困瘁轉深而掊克未已中外士大夫徒尙藻華之未殆無行檢之實輕儇浮囂之習愈往益甚駸駸然入於莫可收拾之境後之視今當以爲如何哉至若昨冬三賊之妖獄事宜窮覈而掩置不問如此而欲人心之正不亦難乎臣恐奸軌之徒益無所憚而世道之憂亦將無窮竝乞克懋聖念焉且聖人之損益四代隨時裁宜則尙質之道正爲今丕變俗習一端也伏願明先王之道術定一代之趨向扶植世敎恢張治具爲表率導迪之法而然苟無感通之妙則亦何以丕應徯志咸趨於大中至正之敎乎夫至誠無息然後可以造神化之境可以興隆盛之治未有盡其誠而不能動物者觀乎鼓舞群動捷於影響則可以知聖人之德感於人者若是其速也伏願益勉純誠久道化成上以繼堯舜以來相傳之緖下以開億萬斯年太平之業使海東含生之類有於變時雍之化歌詠蹈舞於太和氤氲之中則至德淵微自然之應於是乎益可見矣邇來虹貫日食殆無虛歲此乃天心仁愛之至不待政令之失而先致警告以啓聖心使盛德大業終始完粹者也雖以唐虞三代之盛災孼亦多是以明王以無災爲懼以有災爲幸而益致其恐懼修省之實或於一言之善熒惑退舍則以殿下之明聖必有積誠感神仰答天意之道矣夫聖莫聖於重華而當時群臣陳勉之言自今觀之有若齟齬而不當迃闊而可怪然頃刻畏謹之不存毫忽幾微之不察則發於施措之間實有無窮之害故其丁寧告戒至於如此此所以爲唐虞之治也殿下撫臨群下如慈父之視稚子苟非頑如木石者必皆有捐生報國之心而溫綸屢降直言是求顧乃含默爲事諛佞成習終未見憂國如家極言竭論之人後有記史者操管而書之曰主聖臣直終古所稱而吁咈之風寂然無聞諸臣之背負國恩已不可勝言而拜昌之休若出於至誠則當時之象何至於此云爾則是乃不識殿下求助之盛意者也豈不爲臣子之至恨而大懼也哉伏願如有誠忱篤至言議剴切之臣則今日嘉奬一人明日嘉奬一人翕受敷示每有實效則忠言嘉謀日進於前而有光於竹帛矣昨日朝講時以戒懼謹獨之旨諄諄下敎皆出妙契深造之聖學而臣適以疾作神思昏謬其所奏對皆甚荒陋兹又仰陳其未畢之蘊戒愼恐懼雖爲統體之工夫又以戒懼謹獨分而言之而至於未發之說則思慮未萌知覺不時未發時境界也儼然如有所思肅然如有所戒未發時工夫也以昭昭靈靈之知覺略略照管於止水明鏡之體則渾然燦然無不呈露於其中而所謂戒愼恐懼不宜看得重者而此時氣不用事故別無疵病之可言及其一念初動氣如用事故易有疵病之可言則最可警省處也以此雖於毫忽幾微之際宜極加省察無所放失而朱子以知字爲求心之竗詮又以爲知求則心便在此矣求字已是剩云者眞是精微之訓也伏願每於人道危微之際益加愈精愈密之工以爲應萬事之本焉臣猥被殊榮前後錫賚無往非雨露之私而至於戶部輸送米肉尢非所敢承者也伏乞收回成命焉臣本以庸下之姿夙抱癃痼之疾實無抗顏人世之念兹者趨命旣出於延頸之忱伸分之義而兼爲呈身露實祈收誤恩之計伏乞亟令選部不復檢擧使安意待盡於壠畝之中賤疾增劇勢難留滯徑出國門轉尋鄕路臣方治疏將上之際史官儼臨傳宣召旨而昏窒之餘尙未回蘇未得奔趨旋卽啓程益添違傲之科也批以自卿造朝一再晤言已驗胷次之無累更喜襟期之相照朝夕左右欲常常見之早開邇英之對卿之隨入翹跂以竢際接辭以疾之附奏姑許撼頓餘安意加攝趁夕間復遣史官訊之以起居節兼叩何日登筵史官未還辭牘先至駕屨聞旣發向松坡津悵然失圖無以爲喩今卿出郭之行如彼其若浼豈予恩禮誠待之未篤而不能使伊人之白駒食我場苖耶然於昨日講席申勉時往而時來亦或意在將順行且踐約耶委送在直起居郞俾宣批旨未罄之蘊望須仔細寄對以副留鑰待卿之至意疏中縷縷可見惓惓誠衷敢不隨處用力在寡躬在正學在世道眞正萬金良方益庸歎服夜漏已下區區多未悉都冀卿行之幡然遄施仍敎曰此批答卽令入直上注書馳往傳諭于儒臣止宿處明當續遣承宣先以行止知來仍傳筵敎度支輸送米內之辭巽尤豈不萬萬過當乎安心領受事史官一體口傳宣諭以來
정조 22년 · 목
左諭善尹得孚入見如儀僚屬鄭日煥內閣原任直閣南公轍隨入講說見講學廳日記
정조 22년 · 강
命畿營右諭善李城輔行止陸續探問馳啓夫馬及支應嚴飭擧行
정조 22년 · 목
敎曰儒臣行止夜遣史官尙未回奏可知其行邁莫留今雖委遣承宣敦諭勉留而此猶近於外面念其行具之齟齬行色之草率衰老筋力必多難强爲先星火嚴飭畿營儒臣行止陸續探問馳啓而夫馬及支應亦爲嚴飭擧行事分付
정조 22년 · 강
承旨徐龍輔等聯啓請招延右諭善李城輔
정조 22년 · 목
龍輔等啓言右諭善李城輔以林樊讀書之儒膺冑筵講學之任我殿下深軫早敎之謨屢勤敷心之諭東岡之志俾回北闕之召竟赴禮成相見日開講席上下胥悅中外聳聽庶幾朝夕左右薫陶德性副殿下禮遇之盛資元良講劘之益矣不意食場之駒未縶在浚之旟俓發城讑仍留疏批誕宣欲留之盛意藹然於十行臣等不勝感激欽仰之至而第其旣發之程未易言旋已開之講將致間斷朝野觖望已無可言而況惟我元子宮悵然如失之懷當如何哉伏願益篤誠禮更加招延俾彼遐心不遠而復
정조 22년 · 강
諸玉堂聯箚請敦召右諭善李城輔賜批應敎李翊模校理李貞運金銑副校理嚴耆副修撰李羲甲趙德潤
정조 22년 · 목
箚略曰臣等卽伏見朝紙始知有儒賢還尋鄕路之擧誠不勝愕然失圖之至惟我元子宮睿姿歧嶷智思日開方當夏晷之漸長擧望講筵之無撤而我聖上克篤恩禮竟回東岡之遐心愛開离筵之講儀擧國臣民莫不懽欣不意此際歸章遽撤行駕徑發城鑰仍留近臣宣批欲留之盛意於斯爲至臣等欽歎之不已而旣發之駕難期不遠而復已開之講將有間斷之慮苟殿下一心惓摯更加敦召則雖以儒賢謙約之操亦豈不幡然改圖乎伏願懋盡誠禮期於必留批以更勤招延之禮豈待爾等之言乎
정조 22년 · 강
遞承旨李勉兢以兪漢寧代之前望也尋遞漢寧
정조 22년 · 목
勉兢不爲仕進漢寧有實恙也
정조 22년 · 강
注書洪奭周以右諭善李城輔附奏書啓
정조 22년 · 목
書啓以爲臣敬奉聖批馳往傳諭于廣州松坡里右諭善李城輔所住處則以爲臣以難强之疾不得留連旅次徑出國門將尋鄕路忽於中夜邇列儼臨誕宣御批申之以口傳下敎況又辭旨之間猥加褒奬深賜假借此豈如臣無似所敢承當者哉固當卽速奔趨仰副留鑰凝佇之至意而不徒犬馬之疾頻數昏窒又以一出而不宜復入大壞去就之廉防不能奉承德意只自罔知攸措而已昨筵時往時來之恩敎復及於批旨中臣雖冥頑豈無糜粉之思而耿耿若衷惟在於不報之報恭惟大聖人陶鑄作成之化亦必霑及於一介微物矣俄者恩頒謹已祗受而御府珍劑種種錫賚莫非繾綣之隆私不省報效之所云矣
정조 22년 · 강
命承旨傳諭于右諭善李城輔仍飭地方官傳致食物
정조 22년 · 목
敎曰夜宣疏批期卿回心行邁日遠已渡津路及今承宣之追遣非不知近於虛禮禮亦不可廢予於卿豈效彌文而於其捲歸也勉留之常格誠可已而不已者卿或惠然肯從母孤此企竚之心耶然卿之遐心如矢離弦昨日之尋鄕非由處義之別般難安則目下正當底道理當勸後期之踐約而已明知其必不欲復路强使之復路實欠誠實來頭更致之方惟在別致誠禮之如何今姑略之兹遣入侍承宣先傳書下敦諭仍以多少筵敎一一備傳卿之聞之必不以卿身自有其所勉膺不待申複若是則今日之下去可占後日之上來惟兹之敎實自肝膈中敷示竝冀諒照仍敎曰此敦諭右副承旨馳往儒臣所到處傳諭偕至其家更爲詳傳筵敎分付地方官傳致調疴所用相當食物
정조 22년 · 강
禁推別兼春秋金履永推前承旨李泰永尋命履永分揀放送
정조 22년 · 목
敎曰今因言端始知再昨朝講座目書出之大叚做錯矣山林不以經筵官本銜入侍之故例不書之座目依晝講時微稟隨入兩司書其職姓名於宗武臣下端之例使之頒示朝紙則藝文館之擧行極爲駭然況山林實職是軍銜則亦豈可以講職書之乎此雖微事所關於朝體則非細當該下番別兼春秋禁推不能檢飭之承宣亦爲推考以此傳敎載之翰苑故事此後必也遵守舊規事嚴飭○因履永囚單敎以分揀放送
정조 22년 · 강
命來十一日專經文臣殿講與春孟朔殿講同日爲之
정조 22년 · 강
命政官待開門牌招開政
정조 22년 · 목
因政官再牌啓辭敎以有筵敎於判堂判堂則勿爲出牌參議只推與參判更爲牌招○吏曹參判權裕參議魚用謙又違召敎以參議只推與參判待開門牌招開政
정조 22년 · 강
命十五日日次次對進定於今日
정조 22년 · 목
因本司坐起進不進單子有是命
정조 22년 · 목
予曰昔在肅廟以前月有三對至於六對卽近有之例而以賓廳日次入闕則仍爲引見矣大抵設置備局雖有法意而近來朝廷之不尊堂陛之不嚴專由於政府之權輕故相崔鳴吉疏中已有請罷備局之論如署事之法今雖猝不可行而若稍復政府故事使之專管六曹錢穀則付之度支與惠均廳甚是美制而今則政府便已作宂官矣右議政李秉模曰今則備邊司之名實亦不相副矣秉模曰今番儒臣之造朝參講朝野同幸不料其遽然決歸矣恩禮曠絕不尙文具臣誠欽仰萬萬而若得其時往時來則必將大有禆益目下急務莫大於此矣予曰昨今年召見兩山林而此儒臣之登筵風儀甚好亦無一毫浮念其爲人果異於肉食者矣一再召見予果嘆服日前疏批實非溢美之語也雖同是世祿之家而退處林下之人自有異於人者若招延寘之朝端則豈小補哉記予九歲庚辰故儒臣宋明欽以左勸讀膺命四朔百餘日持被登筵不知爲幾次至癸未甲申年間則以世道之責上來故一兩日後旋卽徑歸若以今人之聞見言之山林之入處禁中有如玉堂春坊官之更日直宿則豈不反以爲訝惑乎此不過三十年前事也將欲援例敦勸期於招徠矣至如懷德儒臣年已七耋來頭國有大禮則似可上來而此儒臣則若晉以官秩分爲一師一傳則豈不好耶古則師傅之職或以一人而兼之或爲一師一傳諭善之職亦無定品故儒臣朴聖源自堂下爲之故相徐志修陞冢宰後猶爲兼諭善而勸讀官之名亦是義起而設置者至於僚屬之名自古有之而本朝春桂坊絯稱東宮僚屬則本非別般官銜其欲力辭者甚不可矣南原則自是弊邑人亦難得遽難遞易過麥秋後使之一番往來之意使講學廳知委而其外如長水倅則從便往來好矣秉模曰海伯疏批有與曾經道臣商議稟處之命而或未付軍職或有故未及與之爛商矣予曰卿聞內閣事乎秉模曰臣則謂海伯亦有所失苟係民事則爭難往復固自不妨而臺省藩臣體面自異則不爲平說事理者似如何矣予曰此則不然奎章學士之任地分逈別唐之弘文宋之龍圖豈有以穀簿市直馱價換錢等說文移於藩鎭者乎予則欲興右文之治當初設閣蓋欲爲士夫洗滌交結戚里之一種弊習而有此設閣二十年來所未有之事其貽羞果何如也追後聞之則當該閣臣卽金勉柱云而時適入直故似成給矣大抵閣吏私通事甚駭然吏與官等分果何如雖以向來松都事言之留司體重古則大臣之所管轄故亦有留相之名諸道方伯以下與留司雖同是宰列而必也納刺請見不以品秩爲嫌法意自來如此而向來留司吏之所犯溯而上之則實有關係於等級倫綱者故特以問牛喘之意另施加倍之律閣吏雖曰仙吏亦不過下屬則其所私通於營吏所謂有何委折等句語有若道伯染指於其間剩餘者然是豈不寒心乎所謂報狀之題辭亦萬萬不成說道伯之晚始陳疏予則曰此亦過於柔善矣鑄字價米則壬辰年間故重臣徐命膺以文衡例兼芸閣提擧以關西米萬石劃付本館取耗以用其名色之出蓋自是時而伊後自本閣仍爲取用矣今聞訾謷海伯之論亦多有之而以此疏本頒示八方則此何等羞恥事也至於壯營則當初設置之意何如而今則正如昔日宮房各衙門樣子多少辭說固不害爲他山之石因此而營屬輩皆知十分畏愼則亦可謂大有益矣蓋甚設置之時擧措旣不張大故浮議亦無由而生今則頭緖稍成錢穀亦皆敬在諸道一有經營人輒指議故此時得謗最爲容易如關西穀二十邑之外加劃八邑者莫非由於監司提調不善擧行之致而如此如彼之際自然爲弊矣秉模曰旣有當該閣臣而原疏中謂之年少未經事者似爽實矣予曰此則宛轉爲說而然也近來士夫間風習日卑殆無餘地大抵朝廷之所尊實在於廟堂而上自公卿下至百執事皆能各惜其身不欲自卑則朝廷可以太平矣今人之愛惜爵祿者滔滔皆是如飢者之易食渴者之易飮故束之以法反若無難而人必有輕爵祿之心然後風習可以不卑下矣秉模曰士夫風習之使不至卑下亦係導率之如何陶鑄鎔化豈不在於造化之爐鞴耶予曰以工師言之許多器用何能一一陶成乎於其指揮衆匠之中擇其善者久任責成則可有成效矣近日則私意橫流公道不立人材眇然之中又不能隨才甄拔用路益窄人多受病其亦難矣左相所謂擧直邊過錯枉邊不足者其言甚好大抵知仁勇三者無勇則不成知仁而如司馬光所言仁明武三德無武則仁明亦無以行焉擧直則亦豈無勇武工夫而錯枉之政尤資勇武聖王之道必以不殺爲心神武爲用焉心之爲德則不殺之仁也做之事爲則神武之勇也仁固大矣而亦必待勇武而後始行焉雖以四時言之收斂之功專屬於秋令而四時之中各有收斂春爲發散之時而春夏承接之機亦必有收斂底意思夏爲長養之節而亦必收斂其氣然後爲秋故風雨凄涼天氣森烈溫和之氣變爲肅殺而爲夏秋之交焉及夫萬品歸宿各正性命則造化之功偏在此時而爲秋冬之交至於冬春之交則三陽回泰百彙昭蘇貞則復元一氣藹然蓋以造化用力分數言之春夏之交爲難夏秋秋冬之交爲尤難而冬春之交翕久而發生意流通無爲而成其機甚易此亦可見仁之爲用必待勇武而後乃易爲力者雖在事親定省之際亦必有勇武工夫然後可以一心匪懈朝夕做去而天道之悠久不息人道之純亦不已其用力處亦莫非用武之事今人則威武不足柔善太勝外柔內剛者尙云未見予不欲誣一世而搢紳法從之外亦或有其人乎秉模曰東方之人本自仁善矣予曰俄以用路之甚窄有下敎而近來趨向如何賞罰何如有規模然後方可以有依據無規模之世將何所依據乎予於用舍之際夫豈有偏係激成之理而今之人所以醉生而夢死者實不知趨向之故也以駔儈之心挾龍斷之術妄相忖度一皆反觀今日登庸之人不以爲眞箇登庸屛逐之人不以爲眞箇屛逐世道朝象之所以一切如此者是果孰爲而孰病之也年前吳翼煥疏中將取姑與之說金奉朝賀心常切痛予則以爲此專由規模之不立趨向之不正若先立規模明正趨向則何患民志之不壹世敎之不靖乎岳武穆之言曰文臣不愛錢武臣不惜死天下太平近來特以內重外輕之意如箕藩重任尙皆以亞卿差送今番廟薦之首擬家宰寧不慨然時任冢宰則雖以大司馬之重任而不得通擬方伯雖重比之大司馬不啻輕矣而今此廟擬與向來亞卿中擬望之例大相逕庭平日委任之大臣其規模一切反是其外銓官之行政亦皆較量寡多專尙朋比今日朝廷尙可曰有規模乎無論東西南北之人若有樸愚鯁直端惠慈良一節之可取者另加留意於擧錯之政然後規模可立而近來事全沒規模如是之故往往受海不少不亦爲朝廷之恥乎海西詳定一事革其弊充其代之方已有講究之命姑待後日之稟處而故相臣鄭弘淳爲惠堂時詳定外一不犯用近所謂市直成册者自方伯時已爲此損體貽羞之事幸其勺蹬欲取剩利此雖非朝廷之所與知豈非當禁處乎左相嘗言量田雖好以損上之政行之則民以爲幸損下之政行之則民皆呼冤其言果好矣今此市直之成册專出於利已病民則其爲羞恥又何如也大抵今日穀簿比之二十年前初不加多而民受其害者以其有盡分之弊也故受穀甚多不能均分而賑資旣之留庫盡空不虞之費姑舍嗣歲之資不敷今若多作三司穀申明半留之法以爲一定之規則未必不爲養廉之道矣所謂償債穀名若以列邑之分定者移送營閫近處則以其近於營閫故其爲弊尙可以易知而易捄予則以爲與其列邑齊民之一皆受困無寧貽弊於營閫近民矣且以湖南結役之弊言之誠如所聞則此豈一時可置者耶其弊非但卜定之甚重如京邸價之類亦皆太過云此亦由於爲道伯者顧護營屬不能禁戢而然莫非羞恥事湖南之民安得不受病乎秉模曰雖以淳昌事言之以紙地之故而請得還穀云該邑穀簿本甚夥然而又加以三千包則必有其弊矣予曰我東紙品本自有名而見今民生困悴財用罄竭唯此紙地一事若皆用白紙白綿紙而其他名色一竝罷去則似好矣見今民生一事二事受困此多方在倒懸塗炭之中而還上身役亦能如期上納爲民者不亦可嘉乎唯我列聖朝家法不愧大布大帛予所遵承而今則侈汰日盛是亦予自反之一端大抵一言以蔽之曰無紀綱如今番使行時紬縀書册之無難犯禁至於現捉紀綱如此所以朝廷之不尊也予曰海西穀簿前伯李泰永知之而償債穀則本是勅需錢四萬兩徐邁修爲道伯時其所蕩債爲三萬五千兩以其餘五千兩分定各邑立本取息而立本之法尤極駭然春給二兩秋斂三兩至於翌春又給二兩息上生息必欲充元數而後已如是之際其爲海民切骨之冤如何哉若以現在之數屬之勅穀半留半分其餘則一竝蕩減果何如耶疏中諸條卿與曾經道伯人更加淸詳後稟處可也
정조 22년 · 강
命長水縣監柳尋春畿湖守令相換
정조 22년 · 목
右議政李秉模啓言元子官僚屬必有多員然後可以推移進參於講席長水縣監柳尋春令該曹畿湖守令中相換請催促上來以爲從便往來之地從之
정조 22년 · 목
右議政李秉模啓言陞補之逐朔設行本非難事而今年尙不一設云請在外大司成遞政待其差代卽令設行從之
정조 22년 · 강
命各道兵使之報捕廳者毋敢以回移爲之仍著爲式
정조 22년 · 목
捕盜大將趙心泰啓言近來緝盜之政去益解弛名以捕廳京外賊情茫未得聞言念法意萬萬疏漏故各道兵使都聚道內各鎭營捉賊數爻每朔末報于京廳之意筵稟出擧條行會者槪出於京外之相須相關而近接回牒則嶺南右兵使外俱以移文成送有若相抗者然大抵節度使自是二品之職京各司雖或有通關之例至於京捕廳卽八路都討捕而且以權設衙門崇品以下無礙除拜秩視節度本自逈異則諸道兵使之以回移爲之有違內外輕重之義宜乎一番定式俾知緝盜所重而事關體例恐不可率易定奪請下詢大臣處之敎曰大臣之意何如右議政李秉模曰雖無法式之可據或牒或否事涉不一依所奏施行恐無所妨矣從之
정조 22년 · 강
罷執義尹羽烈持平李德鉉獻納徐有聞職
정조 22년 · 강
有政吏曹參議魚用謙進
정조 22년 · 목
以金達淳爲承旨李鼎德爲大司諫李魯春爲執義趙萬元爲持平李羲甲爲獻納白師謹爲左尹南公轍爲大司成李象鼎爲高城郡守
정조 22년 · 목
以金履永爲高靈縣監長水縣監柳尋春靑陽縣監李在翼相換
정조 22년 · 강
命戰漕船通用事今姑置之
정조 22년 · 목
備局啓言頃以戰漕船通用便否別具成册上送之意行會矣慶尙監司李亨元統制使尹得逵各以意見論列其通用之方矣所執諸條不無可採而疏漏掣礙之端亦非一二此必十分講究萬全無疑然後可以試可請今姑置之更集衆見徐議通用之道允之
정조 22년 · 강
命訓鍊都監習陣退行一兩日
정조 22년 · 목
因習陳單子敎以燈夕在夜退行於一兩日內
정조 22년 · 목
義禁府啓言前假注書李南圭原情以爲渠濫叨記注之任莫重臺啓批旨至有落漏自陷大戾云請刑推得情敎以附過放送其餘時囚則待下敎捧供之類亦爲附過放送邊景鵬之尙不擧行極爲駭然無所皁白公然仍囚似此謬習豈敢效嚬乎今日內擧行後草記又啓言洪樂游身爲大祝莫重享事罪著不謹請以此照律敎以考律勘放又啓言洪樂游杖八十收贖奪告身三等放送允之敎以如有功議各減一等又啓言罪人邊景鵬卽其地濟州牧大靜縣放逐而此囚干犯非比尋常若任其行止全無營束其在懲勵之道極涉疏忽以狀啓及本府跋語辭意具罪目發遣羅將押付本縣後嚴加防守事請分付該道臣及該牧使
정조 22년 · 강
命嶺南各邑鎭官門聚點時蔚山等十邑倅執頉者竝重推
정조 22년 · 목
兵曹啓言卽見慶尙左兵使李殷福右兵使安橚壯啓則道內各邑鎭束伍軍兵今春官鎭門聚點時發遣裨校探察則左道慶州等三十一邑無所執頉蔚山醴泉榮川永川義城慶山義興長鬐軍威等九邑軍兵老弱戰馬疲瘠間或有之器械裝服亦有欠頉右道陜川等五邑行點節次器裝服色比他懸勝善山以監賑相値聚點退行晉州等二十一邑別無勤慢之可論聞慶縣軍兵不赴夥多本縣代行守城中軍鳥嶺別將韓得祚該縣座首從重科治云矣官鎭門聚點係是詰戎之政則軍兵老弱戰馬疲瘠俱極疏忽請蔚山等九邑當該守令竝從重推考聞慶該縣監亦一體從重推考允之
정조 22년 · 강
總戎廳以都城主脈九蹲峰及兄弟峰補土啓
정조 22년 · 목
總戎廳啓言臣與濬川堂上徐有大同往普賢峰巡審都城主脈補土所則自北曲城九蹲峰至兄弟峰下雖不大段頹傷修補日久間或有流來沙汰處不可不及今改築故方自臣營經紀始役而在前告由祭等節例自禮曹擇日設行今亦依此擧行允之
정조 22년 · 강
行諸旨持公事入侍于誠正閣
정조 22년 · 목
左諭善尹得孚入見如儀僚屬鄭日愌內閣原任直閣金祖淳隨入講說見講學廳日記
정조 22년 · 강
命受由兵曹郞廳改差令該曹口傳差出
정조 22년 · 강
遞承旨徐龍輔尹致性金達淳以權裕李勉兢李肇源代之前望也
정조 22년 · 목
敎曰都承旨挾食同副落馬與奉令在外承旨許遞前望單子入之前望以裕等批
정조 22년 · 강
罷知義禁金思穆職
정조 22년 · 목
敎曰重臣處義未免太過況命牌之屢日委置朝房豈有如許事面乎知義禁金思穆罷職
정조 22년 · 강
禁府以時囚宋益鼎安義縣定配啓
정조 22년 · 강
命來十一日專經文臣殿講以便殿爲之武臣專經講同日爲之
정조 22년 · 목
因政院文臣殿講處所取稟有是命
정조 22년 · 강
副應敎沈象奎因黃海監司李義駿疏斥陳疏引義賜例批
정조 22년 · 목
疏略曰迺者黃海監司李義駿疏出而其所污衊迨無餘地臣等苟能隨處砥礪此言何爲而至哉貽累淸朝有辱華貫於是乎益覺臣罪之大也何無大體不惟韓安國非之臣亦恥之顧於事實有不容不一言者蓋校書館鑄字價米之名始自壬辰年間提擧臣徐命膺劃得關西穀屬之本館而以關西而換屬海西在於辛丑自本館而移付內閣在於壬寅換移間雖如此穀物自有來歷道臣之認以設閣後所創想未及溯考而然且芸館之於內閣旣屬兼管則鑄米之隨以來付亦其勢卽然也第道臣春初之牒與今疏縷陳或不無多少矛盾者疏中之重言復言蓋曰作錢之從市直之爲厲民而準詳定之爲常憲其言誠是矣而牒報所列作錢之數則或有稍剩於詳定者此則任其厲民而業已擧行也或有懸縮於詳定者此則知爲常憲而猶復低昂耶且於昨冬有曰持難不在於從市直又曰穀貴邑分數加定然則其所謂屢度防塞者果未知何據也至如其疏逐利忘義士夫而學胥吏之語蓋欲詆人而未免還坐這裏旣曰內閣如此營邑尤可知則以一內閣之故而營邑之尤而效之者何也乃若恕其未經事而略之以不足深責老成參量句斷儘好閣臣而未經事者臣實爲然而竊幸其亦有似此好箇消受之處也又如爲吏慫慂云云聽吏睹利雖極儱侗爲其猶賢乎異於此者故所以婉爲原情之論歟頗聞道臣之意曾以牒題爲怒今兹之多少蓄洩未必非此之所反而牒題之出卽在臣檢務之時當直之日臣之難安較異僚員伏乞亟命削臣閣銜仍治臣砥礪無素之罪
정조 22년 · 강
整理所以園幸乙卯整理儀軌初十日進獻啓
정조 22년 · 목
整理所啓言園幸乙卯慗理儀軌今已印出粧䌙矣進獻日子推擇則今四月初十日卯時爲吉云以此日時本廳總理大臣以下校正監印堂郞具儀仗鼓吹陪進明政殿月臺與承旨請承傳色奉入
정조 22년 · 강
禮曹以都城主脈沙汰處告由祭今十八日曉頭設行啓
정조 22년 · 강
左參贊鄭民始因黃海監司李義駿疏斥陳疏乞遞閣銜賜批
정조 22년 · 목
疏略曰伏見黃海監司李義駿疏本錯愕惶愧良欲無言惟我聖上設置內閣愼選閣臣蓋欲讀書識理備淸讌之顧問禔躬飭行爲百僚之標準庸作治化之一助甚盛擧也如臣無似亦忝其中不能隨處飭勵隨事審愼忽因至微之事致此無限之辱貽羞簪紳之列有玷淸切之班得此於人乃其罪也揆以邦憲誅戮猶輕訟愆抱恥秪自縮伏而已第臣於該道臣事誠有未可曉者千包米區處有甚關係自己意見果如此則當初閣僚私相往復之時直曰不可斷然不從則都無事矣依違覊縻若從若否首尾累朔私書轉爲公牒公牒轉爲章牘看作大事章皇其辭事多不實言亦相反恣意凌轢極口詬辱閣臣固不足恤獨不能爲內閣地平忌器之喩昔人攸訓惜乎慮不及此也假使往復之言或欠稱停私相責勉不害爲忠厚之道今乃忽登章奏噴薄爲說有若乘機肆氣故欲汙衊者然其意果何居乎士夫交際以禮爲貴同朝相與以敬爲主彼之盛怒似在於雖道伯無所顧籍而朝廷之設置官職亦自有內外輕重之別以閣臣而不顧藉道伯固未爲得以藩臣而不顧籍閣臣尤未前聞尤而效之倍有甚焉其在體絯事面果何如也抑臣於其疏尤有駭惋者有曰臣則知其非出於聖志又曰家喩戶說無以解惑此事極微細至瑣屑雖閣僚本不足與聞而適因道臣之親熟爲閣吏偶及之耳下民雖雖愚而亦神誰以此起疑致眩於莫尊莫嚴之地而爲道臣者敢以妄率之言煩諸章奏之間眞箇有眩惑衆聽之慮寧不寒心內閣壯營近爲言者之資斧秪緣臣等之不忠無狀間有不免貽累之歸此實臣等之死罪也冒叨閣僚之長凡厥有罪義當先被伏乞亟削臣提學之任仍治臣罪批以善乎諸葛之言曰諸有忠慮於國者勤攻吾厥事可成功可翹足而待藉未見諒於人一付之勤攻是所謂休休有容卿其勿辭從速行公
정조 22년 · 강
詣春塘臺行皇壇望拜禮
정조 22년 · 목
具翼善冠黑圓領袍乘輿出宜春門降輿就版位行禮如儀訖乘輿入宜春門還內
정조 22년 · 강
命司香官夫宗仁等拿處
정조 22년 · 강
遣承旨詣宣武祠奉審摘奸
정조 22년 · 강
命承旨李勉兢施以不敍之典
정조 22년 · 목
敎以昨日坐直承旨李勉兢擧措無非駭然集成門標信不卽知委禮曹郞官處亦不分付以致莫重擧行之過時詣閤門路之自下擅改尤爲駭然爲先施以不敍之典
정조 22년 · 강
命假注書李允謙拿處
정조 22년 · 목
以大臣入侍時引接做錯也
정조 22년 · 목
因政院賓廳日次頉稟啓辭敎以當此憫旱之時豈可以齋日闕爲次對依例來會○予曰今年節候較常年頗早而旱氣漸熾一霈尙靳言念民事誠甚渴悶昨宵齋所明發不寐今日行禮非不僡矣且値齋日而仍有賓對來會之命者以此憧憧之念冀有嘉謨之可以弭災也不緊文書雖不必稟奏而如有可以得雨之方則一一敷陳以爲對揚之地可也大抵人事失於下則災祲見於上固是易知之理也朱夫子以爲風雨時霜露降山不童水不涸方可謂位育之功蓋雨暘時若由於方寸年穀豐歉實係民命而秧節如是愆期則來頭民事將何以爲之乎右議政李秉模曰昨年則五月二十四日始雨至二十八日大霈均洽而今年則尙未得一霈實爲可悶但今雨意頗多繼此霈霔則移秧尙不至太晚矣予曰農節早晚輒以榴花驗之今則花已開而子已結節候殆若已過初伏矣禱雨之擧固宜不日設行卿意則何如秉模曰姑俟望間不得雨然後爲之似好矣予曰望前倘或得雨耶此後雖連値齋日而凡係民事則當隨處酬應矣丁卯日始雨則從後大霈自古已然故蘇東坡亦曰丁卯又雨云今月初四卽丁卯日而是日也已見霑洒之喜然則亦有可望於渴悶之餘乎他道則鋤犂之雨雖曰沃焦而猶可幸也湖西則大不成說且道伯狀語初不別白只言祈雨祭設行云而某郡某縣亦不指的言之此緣年紀衰頹事事昏憒而然耶韓用龜何不隨處指導予又曰古則月六賓對將臣不敢懸病者自有法意居留亦佩符之臣也韓用龜則自居留以後前後次對每每懸頉不爲進參此亦紀綱所在寧不駭然此等處廟堂一不董飭輒煩辭敎可謂勞逸之倒置也方欲以湖西雨澤事有所詢問使卽進參事有司堂上出去分付仍敎秉模曰去夜以車心光事箕伯處回諭傳敎卿果見之耶秉模曰箕伯狀本已爲得見而夜下傳敎姑未見之矣予曰車義士卽萬古一人也不有此人吾東禮義之稱於何可考在朝家尙其義錄其後之道固當拔例顧恤故令道臣搜訪其後孫給糧馬上送則車心光之上來也其所自期大則崔性烈之宣薦次亦張夢說之別軍職宜其留京希望而特以養親念切急於歸覲他不計較往訴兵判決意還鄕而慮或爲兵判之所挽乃爲托辭曰家有老親而無他兄弟身亦姑未婚娶云爾則只爲明言其養親之無人以此情私萬無留京之道故也然則成就一人有何難事而灣尹之到底窮査多般吹覓至於搜索婚單之境滿紙論列極其瑣屑謄報于監營竟至登聞者抑何意也若使有識之眠見此狀本則將謂斯何眞所謂不可使聞於隣也見今邪學未熄義理漸晦之時此等細微處亦不可一毫泛看矣以道伯言之自其爲吏判時以車信用首擬於官職望其意亦足可尙而今番車心光搜訪之擧適在重臣按藩之時則事非偶然固當隨事顧護而及見其狀辭大違所料與初政相反者亦何意也夜下回諭中其狀本使之卽爲洗去云者卽是爲重臣深慨之意也予又曰大抵兵曹所管卽空闕及各門守直等事也兵判之常時不能申飭致令莫重守直每於摘奸時執頉固已可駭而況以故相之子故相則爲兵判時無不隨處察飭予至今思之此兵判則凡係所管與所掌不爲著念修擧未知何爲而然也蓋大臣衙門如闕內而司饔院內司僕闕外之宣惠廳奉常寺等處除非大事則不爲摘奸者以其敬大臣而然也再昨適使宣傳官摘奸於各處以試渠輩之勤慢以驗該堂之修飭而內外司僕其所執頉非一非再甚至景慕宮慶熙宮則守門無人云此豈成說乎
정조 22년 · 강
命開城留守韓用龜推考
정조 22년 · 목
敎以居留亦佩符之任則尤異於諸宰況身在京中輒事懸病當該留守韓用龜爲先推考
정조 22년 · 강
命大邱判官洪履簡義城縣令金喆淳事本道他邑行査時竝爲査啓仍令該府稟處
정조 22년 · 목
右議政李秉模啓言大邱判官洪履簡義城縣令金喆淳姑令還任之命寔出於先責補劓行且勘罪之聖念而第繡啓體重囚供設或有可原可據之端恐不可不及時更査以示直指之嚴急本道方有他邑行査之擧請亟令依此例査實馳啓後仍令該府稟處敎以卿言甚爲得體兩倅要皆從當勘律之人而以目下所見誠有繡啓體輕之歎竝依卿所奏施行
정조 22년 · 강
重推別雲劍金載瓉
정조 22년 · 목
右議政李秉模啓言前夜赴政纔退之人到曉稱病於享所侍衛翌又出膺政命去就顚倒難免取便之跡請當該別雲劍金載瓉爲先從重推考從之
정조 22년 · 강
命前假注書呂東植仍察廳任
정조 22년 · 강
飭三南麥還分留之法多置留庫以爲儲穀之道
정조 22년 · 목
左參贊鄭民始啓言昨今日候有得雨之望而凡事有備則無患今年三南還穀留庫必不實而麥還則例皆隨捧卽分無留置者今年諸道麥還嚴守分留之法多置留庫以爲儲穀之道似好矣敎以所奏甚好依此知委
정조 22년 · 강
遞差大司諫李太亨
정조 22년 · 강
重推執義柳耕司諫沈奎魯等
정조 22년 · 목
敎以再昨日以求助之意有所下敎今又勤諮入侍三司皆不進前奏啓竝從重推考○因執義柳耕司諫沈奎魯掌令鄭最成持平李東煥獻納丁志元正言申漵避嫌所懷批以勿辭亦勿退待而退思補過之方
정조 22년 · 강
命兵曹內三廳集賢門銅龍門守門將番次至二十一日從次第輪回入直
정조 22년 · 목
因兵曹內三廳集賢門銅龍門守門將番單子敎曰點下者外至二十一日新番從次第輪回入直如有代入之事則以出番最久人代入而其後番單子書入時各日入直人名下懸註書入事分付
정조 22년 · 강
遞承旨洪明浩尹致性李肇源以李晚秀李益運魚用謙李始源爲承旨竝前望也
정조 22년 · 강
命金吾時囚勿拘齋日今日捧供待判下以草記照律
정조 22년 · 강
命刑曹時囚王道寬過齋後更爲嚴杖草記
정조 22년 · 목
刑曹啓言依下敎皇壇守僕王道寬嚴杖究問則所供以爲昨日望拜禮時闕字牌所當先爲陪來而臨急失措已是罔赦之罪且盥洗位亦未排設而下詢之時敢以已排設之意率爾仰奏自犯欺罔之科云所當嚴刑照律而旣有捧草供之命請上裁敎以過齋後更爲嚴杖草記
정조 22년 · 강
命金吾時囚李允謙夫宗仁韓啓翼附過放送李尙說議處趙時衡朴宗海申夔相議處照律
정조 22년 · 목
義禁府啓言假注書李允謙原情以爲大臣引接自有當路而蒼黃迷劣不分東西竟犯做錯之科云請刑推得情敎以附過放送又啓言禮曹正郞夫宗仁佐郞韓啓翼等原情以爲司香官之盥洗禮固當然而徒恃該司之擧行懵未檢飭至犯罔赦之科云請刑推得情敎以附過放送又啓言礪山府使李尙說原情以爲捧稅事本府斛子年久破傷補木塗紙斛內漸縮故創出加升之例補其不足轉添層加遂至數斗之多漸爲民弊渠莅任後面議道臣聚會民人一依量斗定式卽爲改造及當春稅限以斛邊期於精捧而至於色落雜費則或慮有濫觴不精之弊亦爲躬自檢察執船事則本府稅穀以舟橋船裝運而漕倉前洋船路甚淺只容五六十石容載船而稅船則繫在五里許浦口故毋論鄰邑船地土船及班戶柴饌船執捉替運又是邑規今番亦爲依例執捉而恐不無再侵疊役之慮書付船主姓名一次裝運後卽令放送而捧稅或濫執船多怨之目至入繡啓云曾經宣傳官請議處允之又啓言陽智前縣監趙時衡原情以爲乙卯十二月二十二日赴任取考還穀簿則各穀當年條未捧爲一千九百十五石零故竝加督捧忽於歲末始自巡營有甲寅條未捧一千五百十一石零一體徵捧之關新還收殺尙無其策舊還準捧尤非可論以勢難竝督之意累報巡營以題以關連爲嚴飭而歲値荐歉時亦窮臘舊還未捧至爲一千一百二石零已爲磨勘云朴宗海原情以爲丙辰七月二十九日赴任取考穀簿則還穀中吏奴逋與民間未捧殆至數千石故開倉前連爲嚴督鱗次收捧及至十二月十五日貶罷故未得畢捧竝與磨勘而不得當之自歸掩置之科壬寅條舊還關到未久而旋因徑遞亦不能盡捧畢竟未捧合爲一千五百石之多云申夔相原情以爲道臣狀聞中前等文簿虛勘事渠之除任在於丙辰十二月二十一日而畢捧狀則兼官已報於未赴任之前而矇未檢察依例磨勘反作事各樣還穀八千餘石內流來吏奴民及壬甲之停退條舊未捧二千五百石又一千五百石則卽上項所謂兼官畢捧狀虛勘者也年年反仍之數合爲四千餘石實非渠所虛留而渠之當年條分給之數無遺畢捧其外四千之數徒擁虛簿徵督無路故屢報營門冀其狀聞釐正請被未捧之罪而營門或題或不題只令督捧而俱是難捧之類拖至歲末欲以未捧狀勘報則營裨之下來面傳營意曰畢狀有限準捧無期從便某條了當期於畢報不必固執云故始雖持難終歸遵行云請竝刑推得情敎以除刑推議處照律
정조 22년 · 강
行諸承旨持公事入侍于熙政堂召見刑曹判書趙鎭寬參判李義綱參議金達淳京畿監司李在學
정조 22년 · 목
敎曰十五日次對進定於今日◯政院啓言次對日持公事入侍例不得爲之何以爲之敎以當此悶旱焦勞之時何拘格例乎仍爲詣閤◯政院啓言刑曹判書趙鎭寬參判李義綱參議金達淳依下敎來待敎以入侍而詳覆囚幾名錄啓囚幾度京囚已完決未完決幾名京外死囚未判下未回啓幾名區別錄出名數持入
정조 22년 · 목
予曰近見諸道雨澤之啓則近畿頗優於湖西矣右議政李秉模曰近畿不至太甚而漢南諸邑則爲甚云矣予曰予於近日勞心而眼屬於心故眼力頗減矣當雨不雨常理之反惟其反常也故謂之災也蓋占之爲象子孫動則爲晴而或有子孫動而得雨者蓋切近者子孫晴占之爲應者反或爲應於雨占此等處可見天人之一理且天道雖曰玄遠必與人事相應失於下則見於上理之常也故人道以順天爲第一義而以乾坤之性情論之則至誠無息然後方可謂之順天若於方寸之間少或弛放則便是虧欠虧欠則便是不誠纔說不誠已有違於順天予常孜孜不息猶恐或弛而災祲之至亦豈無所由而然耶意者必有所失於下而誠未知其在於何事也經云萬方有罪惟予一人予一人有罪無以爾萬方苟究其由誰任其咎惟當反之於心以爲修省之方而至若求助之擧亦歸無益之科章奏所陳不過俗習例套之陳談而已只添酬應之端而此特禮不可廢耳近日則夜不脫衣寢不安席而況當此月又如是勞心度日尤豈不憫然秉模曰古之聖人亦有憂災之時若堯湯之當水旱其所勞心焦思如焚如沸恤民之念靡不用極而若其用慮處則亦當有寬廣底意不必終日終夜如是其太過矣予曰周公之坐以待朝文王之日昃不遑古聖人不息之工如是其至而後人受氣雖不及於古人苟能自殫其精力所到處則其所處心亦庶幾乎古人之思兼三王而若於精力所及猶不能盡分則有非至誠不息底道也予所以疚然耿然焦勞不能弛者此也且敬以直內義以方外不可以偏廢者也誠欲直內則不得不以夙夜勤勵爲心矣秉模曰下敎淳複臣雖愚迷亦可以領會其萬一矣日昃不遑坐以待朝之時聖人之心固未嘗暫弛而若其心上光景則必使有休休之像而無迫束底意恢恢餘地自有安樂時刻矣大聖人治心養性之工寧或未至而臣竊恐勞心用慮或不無過當處矣予曰果如卿言而若周公文王之活潑潑氣像則水靜而不波鑑空而不塵外物之來自不爲累後人則其於一日萬事一事萬慮之際自不免過於用力且拘束屬禮寬廣屬樂禮勝則離樂勝則流以予工夫豈可驟語於寬廣之閾哉若欲寬廣而或至於流則昔者所得今日忘之譬如千間之㡼各有守者則可無疏虞之慮予則獨自守之故一念憧憧用力自倍矣況今事務愈多酬應益繁憂懼畏愼日甚一日纔有事輒覺勞心矣古人以爲紛華時讀檀弓憂愁時讀樂記予欲受用此言每當此月必觀古人詩矣近日欲覽朱書而亦以眼力之迷眩不得如意爲之矣若賴天之靈不日得雨誠爲萬幸而或至於望間禱雨之境則來頭民事將何以接濟乎且禱雨之擧或涉煩瀆年來亦多旱乾之時而幸不至於禱雨之境不禱而雨予日望之秉模曰恤民之念如是懇摯雖無行禱之擧聖心則無日不禱矣予曰昔在先朝寶齡彌高之後若値親行祈禱輒得冥應非但大聖人精力之康旺至誠對越之盛德予小子安敢幾及其萬一乎仍敎禮判趙尙鎭曰若過四五日後尙未得雨自本曹議於大臣言及畿伯而言送于政院以爲行禱之地可也予敎畿伯李在學曰畿邑之惜乾果何如在學曰東西北諸邑連爲得雨移秧已過半年麥亦免歉而其中漢南聞甚可悶矣
정조 22년 · 강
推平安監司閔鍾顯另加申飭俾營務無滯
정조 22년 · 목
右議政李秉模啓言平安監司閔鍾顯頃被臺評陳疏承批而緊急公事之外尙不敢如例擧行云該道臣以崇品重臣無怪如是而當此劇農之時邑牒民狀俱不可一刻淹滯請爲先推考另加申飭俾無營務暫稽之弊從之
정조 22년 · 강
重推黃海監司李義駿備局行關使之卽速擧行
정조 22년 · 목
右議政李秉模啓言黃海監司李義駿向來辭疏還下送之後宜不敢更事引義而備局行會之關久不擧行其在事體萬萬未安請從重推考嚴關論責使之卽速擧行從之
정조 22년 · 강
遞左參贊鄭民始所帶濬川司舟橋司有司堂上以金華鎭代之
정조 22년 · 목
敎曰左參贊鄭民始所帶濬川司舟橋司有司堂上之任今姑許遞◯右議政李秉模啓言當此稅船陸續上來之時檢飭照管多關度支濬川司舟橋司有司堂上有闕之代請兼戶曹判書金華鎭差下使之察任從之
정조 22년 · 강
命南關穀散在條三萬石移作元會又以久置穀每年耗條移作散在條以充其代
정조 22년 · 목
右議政李秉模啓言頃因行護軍李益運所啓北道交濟久置穀數多爲弊其除弊之方更令道臣論理狀聞後稟處之意覆啓行會又因咸鏡前監司李鼎運所啓加貿還穀事覆啓批旨有溯考各項穀總必思復舊總之命矣卽見咸鏡監司李集斗狀啓則以爲北關則去己酉因慰諭御史別單回啓分捧於陸海倉故實無爲弊之端而南關列邑中安邊永興北靑端川則山社受去之弊最爲病民之政不可無變通其他各邑道里不甚絕遠或自邑區別山社者間多有之不可一例擧論而久置穀散在各倉之論以臣膚淺之見不敢遽議大抵南關久置穀本以三萬石今爲八萬八千二百餘石會付穀都數爲九萬八千九十餘石一年應入爲一萬七千三十餘石公下爲二萬九百八十石零故元穀漸縮公下不足輒以常賑穀取用事極苟艱散在條各穀十萬三千九百餘石中折米限三萬石移付會付分俵不足各邑取耗需用久置每年耗條則移作散在條各其邑所居倉受置則穀無移動之弊只將文書自可換名在山民有久置條減得之效在各邑無會付苟艱之患竝請令廟堂稟旨分付矣久置之漸多爲弊元會之比前減縮俱係本道目下矯救之政而北關久置則曾已分捧於陸海各倉別無可論南關久置之當初三萬石今爲八萬八千餘石則所當就此減除而散之雖易聚之甚難道啓中不敢遽議云者誠有意見至於元會則溯考會案丙申以前爲十四萬三千餘石丁巳實總爲九萬三千餘石比減爲四萬九千餘石矣今於散在條各穀十萬餘石中依狀請折米限三萬石移作元會則計以各穀恰過丙申以前元會之總而又以久置穀每年耗條移作散在條則移付元會之代自可漸充其在通變之道實爲兩便曾經道臣亦以爲宜請以依此施行之意分付從之
정조 22년 · 강
飭嶺南大同木錢上納愆期之弊
정조 22년 · 목
惠廳堂上鄭民始啓言諸道大同木錢上納自有定限而愆期之弊近來尤甚至於今年嶺南而極矣一二邑外尙無來納之事殊甚駭然請出擧條嚴飭使之卽速上納從之
정조 22년 · 강
飭戶曹判書金華鎭痛繩船人輩逗遛之弊亦令廟堂行會兩南道臣再運之無端遲滯者嚴刑懲礪尤甚者卽其地與船主定配
정조 22년 · 목
華鎭啓言三南漕稅船之過半利泊寔賴朝家前後嚴飭之效而再運時則護送等節每不如初運之惕念擧行若至水弱風高之時則倍加着意護送然後可以無弊往來請令廟堂更爲申飭沿邑從之敎以聞再運晚發專由於船隻之不卽下去粒粒辛苦之出於民者許久露置竝與守直而爲弊不些云卿以度支之長旣帶舟橋之任則船人輩逗留之弊隨現痛繩所謂頭目輩亦爲嚴治則其弊當不期祛而自祛亦令廟堂行會兩南道臣再運之晚到者計程無端遲滯則這卽嚴刑懲礪尤甚者卽其地與船主定配以爲例事分付
정조 22년 · 강
命畿邑舊還折米二千石依前覆奏劃送松營其輸去之道令該營從便區處
정조 22년 · 목
京畿監司李在學啓言向來自備局以畿邑昨年所捧舊還中折米二千石劃送松都事行會矣松都近邑中舊還所捧者其數不多勢將以他穀推移區劃而第畿邑穀簿自來不敷折米二千石之移劃誠甚爲難就其中減半劃送而每年秏條該府雖欲以本色輸去旣無自本邑運送之道勿論本色與作錢自該府從便區處以爲輸去之地恐合事宜請下詢廟堂處之詢于大臣右議政李秉模曰畿邑穀簿之多數移劃非不知難便若非畿邑當劃海西而海西以昨年水災之故姑難區劃且松都附近畿邑所捧舊還雖或不足通一道言之似可略綽排比依前覆奏施行至於輸去之道依道臣所奏請令該營從便區處從之
정조 22년 · 강
命盈德縣令李潞秀他道近地守令口傳相換
정조 22년 · 목
敎曰盈德縣令李潞秀以其篤老侍下難於還任云念舊之道何可使之無端落仕乎令該曹他道近地守令口傳相換竝令除朝辭赴任
정조 22년 · 강
改差萬頃縣令尹厚東南陽府使宋鍈
정조 22년 · 목
敎以萬頃縣令尹厚東改差令該曹口傳擇差待下批當日辭朝又敎以新除授江陵府使李景溟除朝辭下去未赴任南陽府使宋鍈當此漕稅船陸續過境之時一刻曠官極爲可憫今姑改差卽令該曹口傳差出待下批當日辭朝
정조 22년 · 강
命守令未差之代口傳差出當日辭朝其中三南守令給馬下送
정조 22년 · 목
敎以守令未差之代令該曹口傳差出待下批當日辭朝其中三南守令當此憫旱之時不可一刻曠官給馬下送以除迎送之弊
정조 22년 · 강
持平李東煥疏陳五條修省之道賜批
정조 22년 · 목
疏略曰近年以來世道日卑紀綱日弛風俗日渝治平之效漠然無跡以殿下聰明睿智反顧初心抑或有誠意之漸不如初而然歟敢以二字修省敷陳五條惟聖明裁察焉其一曰敬天方今彌月杲杲四野焦赤之狀九重精白之誠上天必有孚感之理庶望於霈然於不日矣然而警戒我宸衷飭勵我臣工伏願法古聖寅畏之義務積誠意加勉於修省之方則此實旱不爲災之一大機也其一曰祈永群下攅祝之情擧切於保嗇聖躬而或値天災則惕念而軡弭災之道或値歲飢則殫誠而軫濟民之策丙枕未安每多坐待朝之時庚牌屢飭每敎進接晝之擧公車無滯萬機親接則玉候之勞損實有欠於黃老養性之德伏願委任有司不親細務頤養玉體無或少損此實祈永之本而加勉於修省之方則此亦旱不災之一大機也其一曰用人噫奎閣華選朝多吉人之藹巖穴傍求野無遺逸之嘆周庠之菁莪魯洋之絃誦皆是化囿中物人才之美於斯爲盛殿下果皆灼見愼簡悉心委任則豈無碩輔良弼擔當國事者且我國用人之法不量人器之如何從尙地閥之高下則至於草野疏逖之蹤或有其人而多有終老於牖下者於乎惜哉名門右族未必皆賢草野疏蹤豈皆無才殿下不得灼見而愼簡又不得推誠而委任廟謨非不親裁而治效未究讜言非不留精而奬拔無聞關北卽關防最重地也素稱弓馬之鄕而近來則武技不習多事儒業者兹曷故焉多年積工於武技及其成工也最名宦者不過一武兼之銜也雖有凡民之俊秀者逖矣遐土之人棲遑京邸一守宰亦不得容易求得則從爾勞心蕩然耗產而已莫重關防日後之需不可不關念處也伏願推誠得人實心做去加勉於修省之方則亦旱不爲災之一大機也其一曰保民惠鮮之政雖出於上而奉行之責實在於牧守苟非其人則此不但民受其害猝有緩急何所依恃近來守令之數遞亦是朝家十分詳審處其迎送之際爲弊不一而又其所迎者未必賢於所送者伏願博詢廟堂與議銓官愼揀之謨與迎送之弊尤宜詳悉而加勉於修省之方則此亦旱不爲災之一大機也其一曰正俗噫逐逐於圖利而詐僞之風日甚營營於治生而貪饕之風月盛以言乎吏習則假公營私無非作奸犯科之輩以言乎民習則蔑法犯分少無愛君親上之意白晝大道之上剽樣而奪人之物暮夜無知之間嘯聚而劫人之貲人心之乖謬俗狀之澆薄一何至此此實刑法不中之致也臣聞近來獄訟太疏詞訟諸司俱無拘留之法而不分罪之輕重或就之典獄或保于閭家此雖出於撫夷之政而還爲弊民之端乃所以奸竇漸窺法意蔑視以至綱紀益弛風俗愈渝臣竊以爲規正刑政維持法典罪其罪刑其刑俾戢奸民知其所畏則此亦正俗之一端而唉彼西洋之習猶未革舊雜然散處以至病俗傷倫之境此亦刑典不中之致也乃至閭巷匹庶輿儓下賤其服色之奢濫婚喪之過制亦是蔑法之習伏願愓然深省痛禁汰侈之風始自京師以爲八方之表準則紀綱可以立也風俗可以正也克念加勉於修省之方則此亦旱不爲災之一大機也批以諸條大涉於陳談而當留意
정조 22년 · 강
命總戎使金持默施以不敍之典
정조 22년 · 목
因總戎使金持默龍巖寺庫舍十二間燒燼事狀啓敎以不謹檢察以致十餘間庫舍之燒燼卽此一事紀律可知事在昨日而朝者賓筵以本廳穀物事上下酬酢不啻諄諄則初不槪及於失火事縱未聞知亦甚駭然當該總戎使金持默施以不敍之典城將令新帥棍汰管庫之校付之有司考法嚴治以懲日後嚴飭改葺後自本司摘奸形止草記◯承旨魚用謙啓言總戎使金持默施以不敍之典事命下矣將兵之任不可一刻無兼察之人何以爲之敎以前總戎使申大顯代察牌招聽傳敎
정조 22년 · 목
敎曰名以法司而爲無於法之事者其罪爲尤重刑曹漢城府所謂拘留間卽無於法中尤無狀無謂之謬例且況旣有先朝受敎禁令而伊後冒犯復置極爲駭然再昨年有申禁之命則爲臺臣者當察申禁後解弛之弊隨聞劾正豈可反爲無於法之拘留謂之刑獄之太疏有若申請更設然者其爲不審不可但以失言論持平李東煥罷職
정조 22년 · 강
以金守基爲南陽府使宋益休爲礪山府使鄭觀輝爲萬頃縣令盈德縣令李潞秀陰竹縣監安命遠相換幷口傳也
정조 22년 · 강
召見下直守令于熙政堂金堤郡守金相穆南陽府使金守基礪山府使宋益休萬頃縣令鄭觀輝
정조 22년 · 목
承旨魚用謙啓言今日賓對之特命進定亶出於我殿下悶旱求助之盛意而兩司諸臺無一人進參揆以國體誠極未安請竝重推從之
정조 22년 · 강
命古阜郡守朴休源京職單付
정조 22년 · 목
敎以古阜郡守朴休源京職單付其代令該曹口傳拔例擇差待下批當日下送
정조 22년 · 강
以鄭昌耆爲古阜郡守口傳也
정조 22년 · 강
以申大顯爲總戎使備薦也
정조 22년 · 목
敎以總戎使金持默不敍之代除時任諸營將臣擬入又敎曰新除授總戎使待下批牌招傳授密符及敎諭書
정조 22년 · 강
命刑曹堂郞竝直本曹詳閱京外死囚案究理剖柝就議籌坐大臣隨續陳聞且令論思言責之官講磨弭災之方
정조 22년 · 목
敎曰惟今之旱亦孔之酷日夜憂勞如焚如灼讁見于上職由人事之失於下百工有失卽一人之失罪當寡躬不敢自赦惟有貶己一事爲小贖之端而明日以後浹旬値齋臨殿視朝亦將不得如例外此疏池滌溝等應行之節才令爲之冥應漠然又以靡不用極之意欲行疏決而此擧須備儀衛可行亦可謂非其時刑官之使之來待兼行賓對正爲錄囚事詢問耳凡事懋實爲貴何論常格有無無疏決之名有錄囚之實則是亦實政實者僞之反也仰冀底豫之方俯勉修省之策者莫過於一事二事先從近於實之事行之自今日刑曹堂郞竝直本曹就京外死囚詳覆及錄啓及回啓査啓等一百二度其中稟覆未下十一度外逐一詳閱各出意見究理剖柝論斷間又就議于籌坐大臣隨續陳聞則潛心諦求於齋居之時過齋當判下以此意令該堂知悉旱氣近雖大甚畿湖不無淺深先禱方寸以替圭璧而弭沴致雨可禆於此時求助者各令論思言責之官講磨敷說
정조 22년 · 강
命金吾時囚南正和公罪勘律待城門開卽刻還官李尙說勘放趙時衡配大興郡申夔相配春川府朴宗海配文義縣
정조 22년 · 목
義禁府啓言新寧縣監南正和原情以爲昨年還穀單代四千餘石及末梢捧錢四百餘兩果皆有所犯本縣以三千餘戶之殘邑還上之猥多至於二萬五千餘石從前吏逋之淵藪爲流來積弊莫可收拾而昨秋到任後卽聞其年當捧二萬三千餘石內米四千餘石太租木麥三千餘石則乃是春間前官時以錢捧吏逋者而今變爲民還米一石一兩二錢太一石七錢租及木麥一石六錢定價充數分給使納本色於其秋則小民之群怨衆慼固無可論而昨年秋事本縣雖以稍實爲名而實則與尤甚無異元還之當捧者必難準捧況此錢還便若勒徵百爾思量無可奈何試請停減於道臣則纔許八百石停退更請代租則又有尤甚之次面里分等爲四分一五分一代穀之營飭而使之準折代捧則本縣還上以過多之故自來穀色之麤粗爲傍近諸邑之最當此歲納此穀而必使一切準折則以租一石半作米一石而有餘矣豈有納租二石半以代一石米之願乎非但一時列邑及從前通行之謬例而顧此錢還難辦之冤則在在皆然故愚迷所致不得已冒犯法禁許捧單代至於復以錢收捧事誠非敢爲襲謬也事段亦自各異當初單代之捧實爲錢還之冤徵於歉歲故務從紓力期於了殺而及至歲窮穀盡之時雖代租亦莫可措納則逐日號訴盈庭乞以春間所受之錢權爲還納開春分給各以所納請受竊觀民情若是其急與其未捧而爲罪曷若苟充其數少慰其困竭故直至臘月二十日後始許捧納其本錢不過四五日而封倉所捧之數亦爲四百餘石而要其單代錢捧較之昨春分給錢還之數實爲强半有餘渠適當荒歲之收糴又値難捧之錢還意在於無所不用其極而不自知越法犯禁之歸云請刑推得情敎以襲謬之罪在所難逭而亦與故犯有異多屬於前官事以此以彼合有參量以公罪考律區別功議勘處待城門開使之卽刻還官又啓言南正和杖一百收贖功議各減一等放送又啓言李尙說杖八十收贖奪告身三等放送敎以如有功議各減一等又啓言趙時衡大興郡申夔相春川府朴宗海文義縣竝徒三年定配敎以如有功議各減一等
정조 22년 · 강
總戎廳以都城主脈補土畢役啓
정조 22년 · 목
該廳啓言都城主脈補土自四月二十六日始役自北曲城九蹲峯至普賢峯下新築九十九處補築一百五處今月十一日完役
정조 22년 · 강
兵曹以蔚山府使李廷仁等照律啓
정조 22년 · 목
該曹啓言今春官鎭門聚點時蔚山府使李廷仁醴川郡守洪益烈榮川郡守趙鎭大永川前郡守沈公著義城縣令金喆淳慶山縣令金仁柱義興縣令李鎭熙長鬐縣監林淵浩軍威縣監李羲雲聞慶縣監宋倫載等軍兵老弱戰馬瘦瘠俱極疏忽九邑守令各杖八十收贖公罪施行允之敎以沈公著金仁柱宋倫載等功議各減一等李廷仁洪益烈李鎭熙林淵浩等功減一等
정조 22년 · 강
全羅監司李得臣以道內畢賑形止馳啓命自備穀別單勿令該曹稟處
정조 22년 · 강
忠淸監司韓用和以各邑農形及祈雨祭形止馳啓命未錄啓諸囚擧槪狀聞可以直決者疏放
정조 22년 · 목
該監司狀啓以爲丹陽等十六邑處在峽裏畓則依山洞谷多有生水處故秧苗之被旱比他邑差歇而田則磽确之地少旱輒損故豆太黍粟䅯稷等各種不病者幾希鎭川等二十邑山野相錯饒瘠不一而水根稍裕移秧較多天安等十邑本以原野之地鮮有引水之處畓之被旱偏甚移秧最少瑞山等九邑鎭則自是沿浦處田則間多沮洳之地而堰畓則醎氣透發秧苗輒致枯損祈雨祭則瑞山等五邑自今初八日說行而其中瑞山泰安則再次設行沃川則自初九日設行黃澗等三邑則自初十日設行外此淸風等四邑鎭則設行日字未及報來韓山則該郡守宋時淵屢次關促無意還官故差定兼官卽令擧行之意別具啓本恭俟處分祈雨祭初次設行四十一邑中公州等二十邑初九日再次設行天安等七邑初十日再次設行大興則初九十日連爲設行唐津則初八九十日連爲設行自初十日申時陰雲四合間問霏靄十一日朝後雲捲日出同日戌時驟雨霎下營下所霑僅爲浥塵仍卽開霽別無測雨器分數之可言臣更爲祈雨計料敎以見今雲霓之望處處切緊而豈若本道之爲十倍甚於諸道乎畿甸嶺湖諸邑隣於本道者獨被亢旱者尤豈非莫可究解處乎通一道幾皆禱雨近所未有意者道內或有抱冤莫伸覆盆莫照欲雨不雨踰數旬而跨而朔乎京中則先行疏決之擧而本道渴急有非京中之比未錄啓諸囚爲先擧槪星火謄出一册狀聞可以直決者直爲疏放外此莫伸莫照之幽鬱拔例竭誠採察期使干和之事轉爲導和事回諭坐齋之時何可敷諭而爲三農一念如灼如沸有此申申卿其着意擧行事一體回諭
정조 22년 · 강
以趙蒙錫爲慶源府使口傳也
정조 22년 · 목
吏曹啓言慶源府使未差之代依下敎口傳擬入而待下批當日下送敎以望筒過齋後當啓下以首望人差送
정조 22년 · 강
遣承旨詣太廟景慕宮奉審摘奸
정조 22년 · 강
遣近侍禱雨于三角木覓諸山及漢江
정조 22년 · 목
敎曰靜俟數日而亢陽日日杲杲畿農之愆時非不焦慮言念湖西民情其嗷嗷之狀若在目中朝廷爲四方之表此時禱雨之擧不容少緩不卜日明日受香遣近侍禱雨于三角山木覓山漢江○政院以祈雨祭時何承旨進去啓稟敎以右承旨左副承旨右副承旨進去
정조 22년 · 강
命祈雨祭時進排各司官自外進排勿爲待令仍以爲例
정조 22년 · 목
敎曰明日祝文當親撰而獻官諸執事各別齋沐享所嚴飭禁酒進排各司官未必一一齋宿自外進排物種勿爲待令事分付仍以爲例
정조 22년 · 강
忠淸監司韓用和以各邑雨澤馳啓
정조 22년 · 목
該監司狀啓以爲今月十一日雨澤唐津則所得恰滿一犂平澤則優得一鋤沔川等兩邑僅爲一鋤洪州等六邑俱爲浥塵德山等三邑十一日夜更爲得雨而德山則幾近一犂稷山等兩邑則足爲一鋤鋤犂之處田種滋潤根耕始得爲之秧坂與已移之萎黃者亦足救急誠甚多幸
정조 22년 · 강
遣承旨詣受香所奉審摘奸
정조 22년 · 목
三角山木覓山漢江祈雨祭在明也
정조 22년 · 강
以洪彝浩爲古阜郡守口傳也
정조 22년 · 목
吏曹啓言新除授古阜郡守鄭昌耆辭朝出去之路落馬重傷時日之內萬無起動之勢當日辭朝給馬下送之守令不可遲待其病差卽爲改差依下敎口傳擬入
정조 22년 · 강
京畿監司李在學以各邑雨澤馳啓
정조 22년 · 목
狀啓以爲連接各邑所報仁川富平則祈雨祭昨日設行而十六日亥時始雨十七日寅時至所得爲一鋤金浦則十七日寅時暫時霔下所得爲一鋤許而祈雨祭姑不設行長湍永平朔寧等邑則十六日卯時始雨僅得浥塵云又狀啓以爲仁川則一鋤形止先報之後連爲霔灑十七日辰時至所得恰爲三犂富平金浦則一鋤以後或霔或灑十七日辰時至前後所得合爲一犂朔寧則十六日辰時至所得爲一鋤通津則十七日寅時至所得爲一鋤果川安山則十七日巳時至所得爲一鋤豐德漣川麻田加平等邑則十六日巳時始雨僅得浥塵南陽交河則十七日寅時始雨僅得浥塵始興陽川則十七日巳時更爲霏灑又得浥塵云仁川等諸邑雨澤之或犂或鋤誠極多幸而至於三犂所得尤萬萬欣幸仁川則祈雨祭姑爲停止之意今方題送又狀啓以爲南陽則浥塵形止先報之後連爲霔灑十七日辰時至所得恰爲二犂永宗則自十六日戌時十七日卯時至連爲霈霔所得恰爲二犂安山通津則先報一鋤之後十七日午時至或霔或灑前後所得合爲一犂云
정조 22년 · 강
水原留守徐有隣以雨澤馳啓
정조 22년 · 목
狀啓以爲本府祈雨祭今十七日設行之由已爲馳啓而今十七日卯時始雨當日午時至所得爲一鋤測雨器水深爲四分初次祈雨祭判官今日設行於社壇敎以獻官諸執事此後後錄狀聞事回諭
정조 22년 · 목
狀啓以爲連接各邑所報振威則十七日未時始雨申時至所得爲二鋤龍仁則十七日午時始雨酉時至所得爲一鋤喬桐則十七日寅時始雨巳時至所得爲一犂陽城則十七日巳時始雨暫時霔下所得爲二鋤豐德則十七日寅時更爲始雨前後所得合爲一鋤安城陽智利川砥平等邑則十七日午未時始雨僅得浥塵高陽楊州則十八日寅時又爲浥塵云又狀啓以爲豐德則一鋤形止先報之後或霔或洒十七日未時至前後所得合爲一犂振威則二鋤以後間間霏洒十八日卯時至前後所得合爲一犂利川則十七日申時至得二鋤陽智陰竹則十七日酉戌時至得一鋤陽川則十八日未時更爲始雨暫時霔下得一鋤積城楊根驪州竹山等邑則十七日酉時或十八日寅時始雨僅得浥塵云
정조 22년 · 목
狀啓以爲臣府今日午時雨勢又爲霔下所得恰爲一犂餘測雨器水深爲八分通計昨今所得合爲一寸二分
정조 22년 · 강
江華留守申光履開城留守韓用龜以雨澤馳啓
정조 22년 · 목
光履狀啓以爲臣府境內本月十六日亥時始雨至十七日午時乃止測雨器水深爲二寸三分而連接各面所報則恰得二犂餘云○用龜狀啓以爲臣府境內本月十六日辰時始雨至十七日寅時測雨器水深爲九分
정조 22년 · 강
平安監司閔鍾顯黃海監司李義駿以各邑雨澤馳啓
정조 22년 · 목
鍾顯狀啓以爲江界府今月初五日雨澤嘉山等二十三邑初十日雨澤及臣營下十一日得雨形止已爲馳啓而連接各邑所報則十一日之雨鐵山龍川雲山龜城朔州渭原等六邑得一犂价川熙川孟山德川寧遠楚山昌城義州等八邑得一鋤陽德成川兩邑浥塵而止云臣營下本月十六日卯時始雨申時乃止測雨器水深爲一寸二分雨澤稍閟之餘連得甘霈於五六日之間一路幾乎均霑目下民事萬萬多幸◯義駿狀啓以爲臣營下今五月十六日始雨形止纔已馳啓而十六日未時以後間間霔洒至十七日巳時測雨器水深爲一寸六分而尙未開霽續接各邑所報海州牧則十六日辰時始雨至十七日辰時所得恰爲一犂載寧郡則十五日酉時始雨至十六日卯時所得恰爲一犂白川康翎延安等三邑則十六日卯時始雨云渴望之餘得此甘霈誠爲多幸
정조 22년 · 강
召見承旨于重熙堂
정조 22년 · 목
因備邊司坐起進不進單子敎曰以次對來會○右議政李秉模曰湖南畢賑狀啓己爲上來而嶺南道臣亦以他事被譴諸道慗理穀査啓今日當稟處乎予曰姑待嶺南賑畢後同爲稟處可也秉模曰錦營卜定引等委折依該營現告令該營往復査問於前道臣李亨元則以爲遞任之後交龜遲滯營用無以變通故知其爲謬例而不得已引等云矣所當論勘而該道臣方有拿問之命似亦姑置勿問中矣予曰慗理穀事稟處後無論勘罪輕重以卜定引等事別爲稟處可也秉模曰繡啓中黃白冤徵之弊今方錄出而更爲關問査實後從當稟處矣予曰該倅或以他事方在拿囚者勢當追後稟處矣秉模曰逋還限年之規實爲諸道之痼弊蓋糶糴之法自古在昔只聞倉腐陳仍有時發倉未聞積逋之如此此惟我聖上恤民之念靡不用極凡於穀弊推上朝廷之事隨煩輒施故番番登請年年如例若此不已則所謂限年之捧將至無盡限矣此乃道臣守令之責不待朝家別爲措劃而可卽釐正者也予曰嶺邑除留米之換貿一款非特爲一路之弊端矣名色終是未妥故每欲釐革而因循未果矣適因繡啓今已革罷甚覺欣豁矣秉模曰今年之內穀弊之除減者不但以一二計而以向來華城除耗一事言之實出益下之聖念大是曠蕩之惠澤而今此除貿米換貿雖或資度支之補用而其爲弊則不少矣盛念軫此有此革弊之擧臣實欽誦德意矣予曰華城耗條之除守臣之論或有異同而予之經紀則己久矣然彼百姓安知予之苦心乎秉模曰莫大之仁政民自不知但以爲目前之幸而喣濡德澤久久之後乃覺其胥悅矣予曰今者繡衣之往還亦無做錯之事乎秉模曰繡行之按探比前最難近來則人心機巧非但臧否之難於採探亦於暗行之際無以藏蹤矣
정조 22년 · 강
召見沃溝縣監鄭來百于熙政堂
정조 22년 · 강
命元子宮僚以文臣之嫺經義者數人加啓下
정조 22년 · 목
敎曰僚屬之差下先以蔭官爲之者示意於禮待儒士也科目中亦必有間於經義自來博識之人文蔭之參錯甚好今莚與大臣有酬酢者文官數人僚屬加啓下○吏曹以前執義李魯春前應敎鄭東觀元子僚屬加抄啓
정조 22년 · 강
命新除沃溝縣監給馬下送
정조 22년 · 목
敎以沃溝縣監當日辭朝係是賑邑依嶺南守令令例給馬下送
정조 22년 · 강
命新寧比安等兩邑逋穀自廟堂論列事情曉諭道臣期於釐弊